# Clauze specifice priorității de investiții 2.1.A

# (model orientativ)

Pentru prezentul apel, Aexa 1 - Secțiunea II din Anexa 10.8 Forma de contract – model orientativ al contractului de finanţare – la Ghidul general, se completează cu următoarele prevederi:

# Secțiunea II – Condiții specifice aplicabile Priorității de investiții 2.1. ”Promovarea spiritului antreprenorial, în special prin facilitarea exploatării economice a ideilor noi și prin încurajarea creării de noi întreprinderi, inclusiv prin incubatoare de afaceri”, Apelului de proiecte 2.1.A - Microîntreprinderi

1. Acordarea finanțării în condițiile ajutorului de minimis
   * 1. În cadrul prezentului contract, finanțarea nerambursabilă se acordă sub formă de ajutor de minimis, în baza Regulamentului Comisiei Nr. 1407/2013 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis, publicat în Jurnalul Oficial al Uniunii Europene L 352/24.12.2013, precum și a Ordinului ministrului dezvoltării regionale și administrației publice nr. 760/25.05.2016 privind aprobarea schemei de ajutor de minimis pentru sprijinirea dezvoltării microîntreprinderilor în cadrul Programului Operațional Regional 2014-2020
     2. Data acordării ajutorului de minimis este data la care intră în vigoare contractul de finanțare, indiferent de momentul efectuării plăților/ rambursărilor efective în cadrul proiectului.
2. Alte obligații specifice beneficiarului
   * 1. Beneficiarul se obligă ca, în cazul în care desfășoară sau va desfășura activități în mai multe domenii de activitate, ajutorul de minimis obținut în cadrul prezentului Contract să fie utilizat exclusiv în domeniul de activitate (i.e. clasă CAEN) specificat în Anexa 2 (doi) – Cererea de finanțare.
     2. Beneficiarul se obligă să notifice AM/OI pe perioada de implementare a activităților proiectului de după semnarea contractului, în termen de 5 zile lucrătoare de la emiterea certificatului de înregistrare în scopuri de TVA, dacă este cazul.
     3. Perioada de implementare a proiectului de după semnarea contractului poate fi extinsă în conformitate cu Condițiile generale și specifice cu maxim dublul perioadei inițiale, dar nu mai târziu de 31 decembrie 2023.
     4. Modificarea locului de implementare, în perioada de durabilitate prevăzută la art. 2, alin (5) din Condițiile generale, este permisă doar pentru proiectele care nu implică lucrări de construcții (indiferent dacă acestea se supun sau nu autorizării) şi cu respectarea următoarelor condiţii:
        + schimbarea spaţiului nu este de natură să afecteze îndeplinirea indicatorilor stabiliţi prin cererea de finanţare pentru măsurarea atingerii rezultatelor şi obiectivelor proiectului.
        + noul spaţiu se află în mediul urban, în regiunea de dezvoltare în care a fost depusă cererea de finanțare.
        + Actul prin care se dovedeşte dreptul de folosinţă asupra noului spațiu destinat implementării este valabil pe o perioada de minimum 3 ani de la data estimată pentru efectuarea plății finale în cadrul proiectului, sau fracţiunea rămasă din această perioadă, în funcţie de momentul la care intervine schimbarea locului de implementare.
     5. Dacă, oricând în perioada de durabilitate a proiectului prevăzută la art 2, alin. (5) din Condiții Generale, se constată că încadrarea valorii finanțării nerambursabile solicitate în plafonul de minimis aplicabil s-a realizat, la momentul solicitării și/sau acordării, în baza unor informații incomplete și/sau incorecte, beneficiarul fiind îndreptățit la o valoare mai mică a ajutorului de minimis, AM va rezilia contractul de finanțare și finanțarea acordată va fi recuperată în condițiile prezentului contract.
     6. Pentru cererile de finanțare care presupun înființarea unui sediu secundar (punct de lucru) ori activarea într-un nou domeniu de activitate (clasa CAEN) ca urmare a realizării investiției, Beneficiarul are obligația obținerii autorizării clasei CAEN vizate de proiect, la locul de implementare, până la finalizarea implementării proiectului.
     7. În completarea art. 12, alin. (15) din Condiții Specifice POR 2014-2020, contractul de finanțare va fi reziliat şi finanţarea nerambursabilă acordată va fi recuperată şi în cazul în care obiectele / bunurile, fie ele mobile sau imobile, finanţate în cadrul prezentului Contract sunt închiriate, cu excepția situației în care finanțarea nerambursabilă a fost acordată pentru un domeniu de activitate (clasa CAEN) care constă în închirierea de obiecte/bunuri.
     8. În completarea obligațiilor Beneficiarului menționate la art. 7 alin. (5)-(8) din Condițiile Generale, în vederea asigurării monitorizării ajutoarelor de minimis, Beneficiarul are obligaţia să păstreze evidenţa detaliată a finanțării nerambursabile acordate în cadrul prezentului contract pe o perioadă de minimum 10 ani fiscali de la data intrării în vigoare a prezentului contract sau până la închiderea oficială a programului, oricare intervine ultima. Această evidenţă trebuie să conţină toate informaţiile necesare pentru a demonstra respectarea condiţiilor impuse de legislaţia comunitară în domeniul ajutorului de stat şi de minimis, sub sancțiunea recuperării ajutorului de stat acordat în conformitate cu prevederile prezentului contract de finanțare.
3. Alte obligații specifice ale beneficiarului privind menținerea criteriilor de evaluare tehnică și financiară și eligibilitate pe perioada de durabilitate a investiției.
   * 1. Beneficiarul va respecta, până la expirarea perioadei de durabilitate a proiectului așa cum este stabilită la art 2, alin. (5) din Condiții Generale, următoarele condiții de acordare a finanțării, sub sancțiunea rezilierii contractului și a recuperării integrale a finanțării acordate, înclusiv a dobânzilor aferente calculate în condițiile legii aplicabile:
        + Menținerea tipului de entitate juridică, respectiv de societate, definită în conformitate cu prevederile Legii nr. 31/1990, cu modificările și completările ulterioare sau de societate cooperativă, definită în conformitate cu prevederile Legii nr. 1/2005, cu modificările și completările ulterioare;
        + Menținerea clasei CAEN specificată ca atare în cadrul cererii de finanțare pentru care se acordă finanțarea în cadrul prezentului contract;
        + În niciunul din exercițiile financiare aferente perioadei de realizare a activităților de după semnarea contractului de finanțare în conformitate cu prevederile Anexei 2 (doi) – Cererea de finanțare, precum și aferente perioadei de durabilitate a contractului, beneficiarul nu reduce numărul mediu de salariați sub nivelul înregistrat în exercițiul financiar anterior depunerii cererii de finanțare. Această obligație se menține pentru întreg exercițiul financiar din anul în care se finalizează perioada de durabilitate prevăzută la art. 2, alin. (5) din Condiții Generale.
        + (dacă este cazul) Atingerea nivelului asumat al numărului mediu de salariați până la sfârșitul anului fiscal ulterior celui în care s-a finalizat implementarea proiectului și menținerea a cel puțin acestui nivel în exercițiile financiare ulterioare din perioada de durabilitate a investiției așa cum este prevăzută la art. 2 alin. 5 din Condiții Generale, inclusiv în anul în care se finalizează aceasta.
     2. În termen de maximum 10 zile lucrătoare de la depunerea situațiilor financiare, Beneficiarul are obligația de a transmite anual la OI/AM, copii conforme cu originalul de pe acestea în vederea verificării îndeplinirii obligațiilor prevăzute la art 3, alin (1), lit. c) și d) din prezenta secțiune.
4. Alte obligații specifice OI
   * 1. OI are obligația de a monitoriza îndeplinirea obligațiilor Beneficiarului menționate la art. 3, alin. (1) din prezenta secțiune și să informeze AM cu privire la aceste aspecte.
5. Alte prevederi
   * 1. Din Anexa 9 – Monitorizarea și raportarea, Secțiunea I - Monitorizarea implementării contractului de finanţare, alineatul (3) nu se aplică.